تورکیه‌نین موعاصیر توپونیمی‌سینده ده ائیمور آدینی داشییان یئتمیش ایکی جوغرافی آدین اولماسی بو طایفانین گئنیش ساحه‌ده ایجتیماعی سییاسی فعالیت گؤستردیگینه دلالت ائدیر. تورک دیل‌لرینه، او جومله‌دن آذربایجان‌ تورکجه‌سینه خاص اولان متاتزا حادیثه‌سینه گؤره ائیمور سؤزونون آیروم (ائیروم) شکلینه دوشمه‌سی طبیعی‌دیر. بئش فونمدن عیبارت اولان بو سؤزون اوچونجو فونمی نین  "‌م‌"  فونمی ایله بئشینجی فونمین - "ر"  بیر-بیرینی عوضله‌مه‌سی حادیثه‌سی آشکارلانیر. آیروم (ائیروم) اتنونیمی‌نین ائیموردان عمله گلدیگی ادبیاتدا قئید ائدیلمیشدیر. ائیمور جوغرافی آدی نین ایمئر، ایمیر شکیل‌لری ده گئنیش یاییلمیشدیر. تورکمنیستان دا ایلیالی رایونوندا یاشایان ایمره‌لی (واریانت‌لاری: ایمر، ائمهئلی، آومور) طایفالاری‌نین دا عئینی آیروم طایفاسیندان اولماسی آیدین نظره چارپیر. ایمیر آنتروپونیمی نین تورک‌دیللی آرئالدا یاییلماسی دا موشاهیده اولونور. مولود سلیمانلی‌نین  "کؤچ"  اثری‌نین قهرمان‌لاریندان بیری نین آدی ایمیردیر و اثر اصلینده ائیمور طایفاسینا حصر اولونموشدور.